《沈德和使君生辰四首》
宋代·陈棣

星斗焕灵辉，川岳储英气。
散为天地祥，钟作人间瑞。
正应五百天，乃克见名世。
长庚梦太白，斯文得鼓吹。
崧高生甫申，中兴资屏卫。
若人不时出，或出岂无谓。
岩廊赖嘉谟，民物蒙美利。
权舆生吾道，羽翼副六艺。
我公岂其伦，禀赋已殊异，
由来活国手，固自有次第。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。